Skyland Beach Camp 2020 lukker. Det oplyser Bjørn Nikolaj Lund Pedersen, der er en af arrangørerne bag Skyland Beach Camp til TV2 Nord. - Politiet har anbefalet, at vi skal lukke, så det gør vi. Vi føler, der er gået politik i den, og for ikke at få en shitstorm på noget, der ikke er sandt, har vi valgt at lukke. Selvom vi har haft en uge, der er forløbet uden problemer, siger Bjørn Nikolaj Lund. Arrangørerne bag Skyland Beach Camp føler, at de er blevet tvunget til at lukke. - Jeg føler, vi er tvunget til lukke. Vi er presset helt op i en krog. Hvis vi fortsætter, er vi egoister. Jeg føler bestemt, vi er blevet presset til det, siger Bjørn Nikolaj Lund. Han fortæller, at samarbejdet med politiet har været godt, og at der er blevet udvist velvillighed til at fortsætte festivallen fra politiets side, men at der er 'gået politik i den'. - De (politiet, red.) siger, de bliver nødt til at gøre det, der befales fra Christiansborg. Politikerne i København tror, det er et mini-Roskilde. Vi er ikke interesseret i en shitstorm. Politiet: Stop festen Nordjyllands Politi har tidligere rådet Skyland Beach Camp i Øster Hurup til at lukke. Politiet har nemlig konstateret, at campen ved stranden ikke udspiller sig på en måde, der ligger inden for retningslinjerne. - Nu har campen kørt i nogle dage, og vi har løbende været til stede på campen med vores patruljer. Og vi må konstatere, at én ting er, hvordan konceptet ser ud på papiret – noget andet er, hvordan det udspiller sig i praksis. Campen og de særlige tiltag knyttet til den fremstår samlet set som et arrangement i strid med forsamlingsforbuddet, siger Ole Kristensen, der er politiinspektør ved Nordjyllands Politi. - Vi har forsøgt at være large Indtil fredag har politiet givet grønt lys til strandfesten, hvor op mod 1000 unge har været samlet i Øster Hurup. Men nu ændrer politiet altså holdning. - Det burde aldrig have fundet sted, men vi har forsøgt at være large og se det an. I dag har Skyland Beach Camp så fået besked om, at vi anser det som et arrangement i strid med forsamlingsforbuddet, siger politiinspektøren til TV2 Nord. Derfor har politiet rådet arrangørerne til straks at stoppe Skyland Beach Camp 2020. - Vi har vejledt om, at de særlige tiltag, som man har indført på campingpladsen alene i relation til campen – for eksempel streetfood og barer – lukkes ned, siger Ole Kristensen og fortsætter: - Campingpladsen kan naturligvis fortsat holde åbent – men kun med de tilbud, som normalt findes i forbindelse med campingpladsen i sommer. Politiinspektøren understreger, at der hele tiden har været god dialog mellem arrangørerne og politiet. Arrangør: Det undrer os Ved Skyland Beach Camp er arrangørerne forundrede over meldingen fra politiet, som de fik fredag formiddag. - Politiet har været med på sidelinjen i hele perioden og har overværet aktiviteter og de sjove events. De har på intet tidspunkt haft løftet en pegefinger. Det undrer os lidt, at de roser os for at overholde aftalerne, og at det så pludselig ikke er godt nok mere - det var noget andet, hvis vi ikke kunne styre det, siger Bjørn Nikolaj Lund Pedersen, der er en af arrangørerne bag Skyland Beach Camp. Hvis Skyland Beach Camp havde valgt at trodse rådet fra Nordjyllands Politi, kunne både arrangører og deltagere forvente bøder. De næste par dage kommer til at gå med at få ryddet op efter den første uges beach camp. - Og så skal vi have meldt afbud til alle dem, som ikke kan komme i næste uge alligevel. På spørgsmålet om det økonomiske i lukningen svarer arrangrøren: - Vi må se, hvordan det kommer til at gå.

Opsummering:
Skyland Beach Camp i Øster Hurup er i strid med forsamlingsforbuddet. Det vurderer Nordjyllands Politi. Arrangørerne har derfor valgt at lukke.